Vissermanne ‘verbysterd’ toe rob hulle aanvalLuiperdrob (Foto: Pixabay) ŉ Luilekker dag van visvang het vir drie spiesvissermanne in ŉ nagmerrie ontaard toe ŉ luiperdrob, ook bekend as ŉ seeluiperd, hulle aangeval het. Jerome Petersen (50) van Stellenbosch, Josua Joubert (40) van Bloubergstrand en Cameron Vannithing (24) van die Strand het die dag by Miller’s Point digby Simonstad, Wes-Kaap, gaan spieshengel. Volgens Craig Lambinon, woordvoerder van die Nasionale Seereddingsinstituut (NSRI), het die drie vissermanne sowat 400 m van die kus af – tussen Spaniard Rock en Caravan Reef – geswem, ŉ rif bereik en begin hengel. Petersen het in die see geduik en na die seebodem geswem toe die luiperdrob hom oorval. Die rob het hom aan die been gebyt en gestamp. Volgens Lambinon het Petersen na die ander twee vissermanne teruggeswem en dié drie het met alle mag na die kus probeer terugkeer. “Die rob was erg aggressief en het die manne aanhou aanval. Die dier het hulle paddavoete afgebyt en hulle van hul spiesgewere ontwapen,” sê Lambinon. “Die manne het ernstige bytwonde, sagteweefselbeserings, skrape en kneusplekke opgedoen.” Volgens Lambinon het die manne byna ŉ halfuur lank verbete vir hul lewe baklei voordat hulle die kus bereik het. “Hulle was uitgeput en heeltemal verbysterd oor wat so pas gebeur het.” Lede van die publiek wat die voorval sien gebeur het, het alarm gemaak en NSRI Simonstad en Cape Medical Response (CMR) het na die toneel gejaag. “Met die NSRI-lede se aankoms op die toneel was die vissermanne reeds uit die water en buite gevaar. CMR-paramedici het die manne se beserings op die toneel behandel. Die NSRI-lede het van die manne se toerusting – wat in die water gedryf het – uitgehaal.” Volgens Lambinon is Petersen en Joubert albei Brasiliaanse jujitsu-instrukteurs. Vannithing is ŉ lewensredder verbonde aan die Stad Kaapstad. Al drie is veteraan-spiesvissermanne. “Die manne sê hul jare lange ondervinding in die see en hul hoë fiksheidsvlakke het hulle gehelp om die aanval te oorleef.” Lambinon sê Petersen se duikpak het hom ook van noodlottige beserings gered. Dit is nog nie duidelik wat veroorsaak het dat die rob so aggressief was nie. “Die owerhede van die Stad Kaapstad sal die situasie in die gebied dophou na aanleiding van hierdie voorval.” Volgens Lambinon waarsku mariene wetenskaplikes lede van die publiek om weg te bly van seediere, en veral luiperdrobbe, omdat hulle uiters gevaarlik is.